Broj: 711-I-2024-P-144/23-09-12

Zagreb, 26. rujna 2023.

**ROMAN ŠUBIĆ**

**viceguverner Hrvatske narodne banke**

**Predmet:** **ROMAN ŠUBIĆ, viceguverner Hrvatske narodne banke**

* *Obavijest, dostavlja se*

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 26. rujna 2023., **odlučilo da u Vašem predmetu ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je 5. lipnja 2023. temeljem vlastith saznanja otvorilo predmet protiv obveznika Romana Šubića, viceguvernera Hrvatske narodne banke, koji se vodi pod brojem Pp-144/23. Navedeni predmet je otvoren vezano za saznanja stečena iz novinskog članka tjednika Nacional u kojem stoji da je u Hrvatskoj narodnoj banci u jednom periodu bila ukinuta Direkcija za izravni nadzor, koja je ponovno uspostavljena tek prošle godine, a navodno je nedavno na njezino čelo imenovana ……………, supruga viceguvernera Romana Šubića.

Na upit Povjerenstva je li …………………………… zaposlena u Hrvatskoj narodnoj banci i ukoliko jest, od kada, temeljem čije odluke i je li zaposlenju prethodio određeni postupak (natječaj i sl.) i tko ga je provodio te je li imenovana zaposlena temeljem prijedloga i tko je bio predlagatelj, Hrvatska narodna banka očitovala se dopisom od 30. lipnja 2023., navodeći da je …………………………., rođ. ………., zaposlena u Hrvatskoj narodnoj banci od 14. srpnja 2008. na temelju ugovora o radu, broj: 820-512 (1121) od 10. srpnja 2008., a zaposlenju je prethodio natječaj za zapošljavanje višeg stručnog suradnika u Odjelu nadzora upravljanja banke kreditnim rizicima, Direkcije za izravni nadzor upravljanja rizicima objavljen 16. svibnja 2008. Kako navode u dopisu, provjeru sposobnosti kandidata za obavljanje poslova provodila je stručna komisija sastavljena od tri člana: direktora Direkcije za izravni nadzor upravljanja rizicima, izvršnog direktora Sektora bonitetne regulative i nadzora banaka i direktorice Direkcije za upravljanje ljudskim resursima.

Ističu da je na temelju objavljenog natječaja i pregleda pristiglih ponuda direktor Direkcije za izravni nadzor upravljanja rizicima …………….., uz suglasnost izvršnog direktora Sektora bonitetne regulative i nadzora banaka, …………… predložili zaposliti ……………. (sada: ……) na poslove višeg stručnog suradnika u Odjelu nadzora upravljanja banke kreditnim rizicima, Direkcije za izravni nadzor upravljanja rizicima, a prijedlog je podržala i direktorica Direkcije za upravljanje ljudskim resursima, mr. sc. …………...

Na temelju prijedloga s kojim je bio suglasan viceguverner g. Davor Holjevac, s izabranom kandidatkinjom zasnovan je radni odnos sklapanjem ugovora o radu koji je u ime Hrvatske narodne banke potpisao guverner dr. sc. Željko Rohatinski, dodaju i u prilog iznesenih navoda, dostavljaju relevantnu dokumentaciju: prijedlog za zapošljavanje s iskazanom suglasnosti viceguvernera i ugovor o radu, broj: 820-512 (1121) od 10. srpnja 2008.

Na daljnje traženje Povjerenstva je li ………… od trenutka zaposlenja u Hrvatskoj narodnoj banci temeljem ugovora o radu od 2008. godine do danas napredovala na drugo radno mjesto i ukoliko jest, kada, temeljem čije odluke i je li zaposlenju prethodio određeni postupak (natječaj i sl.) i tko ga je provodio te je li imenovana zaposlena temeljem prijedloga i tko je bio predlagatelj, Hrvatska narodna banka očituje se kako slijedi.

……………………………, rođ. …………. zaposlena je u Hrvatskoj narodnoj banci od 14. srpnja 2008. na temelju ugovora o radu, broj: 820-512 (1121) od 10. srpnja 2008. za obavljanje poslova višeg stručnog suradnika u Odjelu nadzora upravljanja banke kreditnim rizicima, Direkcija za izravni nadzor upravljanja rizicima, Sektor bonitetne regulative i nadzora banaka, navodi se u dopisu.

Nadalje, dodaju da je 29. 11. 2013. …………….. sklopila ugovor o radu br. 960-1121-3 za obavljanje poslova glavni stručni suradnik u Direkciji nadzora III, Sektor bonitetne regulative i supervizije s primjenom od 1.12.2013., a sklapanju ugovora prethodio je Prijedlog za promociju/povećanje plaće u istom zanimanju od strane direktorice Direkcije nadzora III mr. sc. ………………… i izvršnog direktora Sektora bonitetne regulative i supervizije g. …………….., uz potvrdu da prijedlog udovoljava uvjetima Pravilnika o stručnim zvanjima i stručnim zanimanjima u Hrvatskoj narodnoj banci te pravilima i postupcima za napredovanja/jednokratne novčane nagrade u 2013. godini od strane direktorice Direkcije za upravljanje ljudskim resursima mr. sc. ……………… i viceguvernera g. Damira Odaka.

Dana 22.4.2015. zaposlenica je sklopila ugovor o radu br. 960-1121-5 za obavljanje poslova glavni stručni suradnik - voditelj tima u Direkciji nadzora III, Sektor bonitetne regulative i supervizije s primjenom od 1.5.2015., kako je navedeno u dopisu.

Ističu da je sklapanju ugovora prethodio dopis izvršnog direktora Sektora bonitetne regulative i supervizije g. ……………. sa popisom voditelja timova Direkcije nadzora, Sektora bonitetne regulative i supervizije.

Nadalje navode da je 29.6.2018. zaposlenica sklopila ugovor o radu br. 950-1121-8 za obavljanje poslova savjetnik - voditelj tima u Direkciji nadzora II, Sektor bonitetne regulative i supervizije s primjenom od 1.7.2018. Sklapanju ugovora prethodio je Prijedlog za promjenu zanimanja/plaće od strane direktora Direkcije nadzora II g, ………………….. i izvršnog direktora Sektora bonitetne regulative i supervizije g. ………….., uz potvrdu da prijedlog udovoljava uvjetima Pravilnika o stručnim i ostalim zanimanjima te poslovima dužnosnika u Hrvatskoj narodnoj banci te pravilima i postupcima za napredovanja/jednokratne novčane nagrade u 2018. godini od strane direktorice Direkcije za upravljanje ljudskim resursima gđe ………………………… i viceguvernera mr. sc. Tomislava Presečana.

Dana 7.12.2022. zaposlenica je sklopila ugovor o radu br. 990-1121-14 za obavljanje poslova direktorice Direkcije za neposredni nadzor, Sektor bonitetne supervizije s primjenom od 1. 1. 2023., navodi se u dopisu i dodaje da je sklapanju ugovora prethodio Prijedlog za promjenu zanimanja/plaće od strane izvršne direktorica Sektora bonitetne regulative i supervizije mr. sc. ……………… i viceguvernera dr. sc. Tomislava Ćorića, uz potvrdu direktorice Direkcije za upravljanje ljudskim resursima gđe ………………… i poslovnog direktora mr. sc. …………………. da je navedeni prijedlog u skladu s Pravilnikom o stručnim i ostalim zanimanjima te poslovima dužnosnika u Hrvatskoj narodnoj banci i Pravilnikom o plaćama i ostalim primicima u Hrvatskoj narodnoj banci.

U prilog svih iznesenih navoda, dostavljaju relevantnu dokumentaciju kako je gore navedeno.

Povjerenstvo je izvršilo uvid u dostavljenu dokumentaciju, i to:

-ugovor o radu, broj: 820-512 (1121) od 10.7.2008. za obavljanje poslova višeg stručnog suradnika u Odjelu nadzora upravljanja banke kreditnim rizicima, Direkcija za izravni nadzor upravljanja rizicima, Sektor bonitetne regulative i nadzora banaka;

-ugovor o radu, br. 960-1121-3 29.11.2013. za obavljanje poslova glavni stručni suradnik u Direkciji nadzora III, Sektor bonitetne regulative i supervizije;

-prijedlog za promociju/povećanje plaće u istom zanimanju direktorice Direkcije nadzora III i izvršnog direktora Sektora bonitetne regulative i supervizije, uz potvrdu da prijedlog udovoljava formalnim uvjetima direktorice Direkcije za upravljanje ljudskim resursima i viceguvernera,

-ugovor o radu, br. 960-1121-5 od 22.4.2015. za obavljanje poslova glavni stručni suradnik - voditelj tima u Direkciji nadzora III, Sektor bonitetne regulative i supervizije;

-dopis izvršnog direktora Sektora bonitetne regulative i supervizije sa popisom voditelja timova Direkcije nadzora, Sektora bonitetne regulative i supervizije; ugovor o radu, br. 950-1121-8 od 29.6.2018. za obavljanje poslova savjetnik - voditelj tima u Direkciji nadzora II, Sektor bonitetne regulative i supervizije; prijedlog za promjenu zanimanja/plaće direktora Direkcije nadzora II i izvršnog direktora Sektora bonitetne regulative i supervizije, uz potvrdu da prijedlog udovoljava formalnim uvjetima direktorice Direkcije za upravljanje ljudskim resursima i viceguvernera.

-ugovor o radu, br. 990-1121-14 od 7.12.2022. za obavljanje poslova direktorice Direkcije za neposredni nadzor, Sektor bonitetne supervizije;

-prijedlog za promjenu zanimanja/plaće izvršne direktorica Sektora bonitetne regulative i supervizije i viceguvernera, uz potvrdu da prijedlog udovoljava formalnim uvjetima direktorice Direkcije za upravljanje ljudskim resursima i poslovnog direktora.

Člankom 3. stavkom 1. podstavkom 13. ZSSI-a propisano da su guverner, zamjenik guvernera i viceguverner Hrvatske narodne banke obveznici u smislu navedenog Zakona, stoga je i Roman Šubić povodom obnašanja gore navedene dužnosti obvezan postupati sukladno odredbama tog Zakona.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima te zatražiti njegovo očitovanje.

Slijedom svega navedenog, a budući da je postupak zapošljavanja proveden u skladu s procedurom propisanom internim aktima Hrvatske narodne banke te da viceguverner Roman Šubić nije ni na koji način sudjelovao u postupku zapošljavanja svoje supruge na radno mjesto u Hrvatskoj narodnoj banci koja je u toj instituciji zaposlena prije nego je obveznik stupio na navedenu dužnost, kao i da nije odlučivao o njezinu premještaju na poslove drugih radna mjesta, Povjerenstvo je utvrdilo kako ne postoje pretpostavke za pokretanje postupka vezano za moguću povredu odredbi ZSSI-a.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Roman Šubić, osobnom dostavom
2. Objava na internetskoj stranici Povjerenstva
3. Pismohrana